Line Barfod (EL), 2010-04-20:
Enhedslisten er i den grad klar til at tage ansvar for den finanslov, der skal forhandles næste gang.
Der sidder så forhåbentlig også et nyt flertal til den tid.
Men selv om der skulle sidde det samme flertal, vil vi møde op, nøjagtig ligesom vi har gjort ved de tidligere finanslovforhandlinger, og sige, at vi er klar til at tage ansvar.
Men vi vil ikke være med til at skære på udgifter til folkepensionister, vi vil ikke være med til at skære på udgifter til dagpengemodtagere og kontanthjælpsmodtagere osv.
Det er jo det, der er den grundlæggende forskel på Enhedslisten og Dansk Folkeparti, nemlig hvor pengene skal tages fra.
Vi vil ikke tage fra dem, der har mindst.
Vi vil tage fra dem, der har mest.
Men hvis vi nu kunne komme med et forslag til finansiering af det her, hvor Dansk Folkeparti ikke kunne sige nej til forslaget om finansiering, vil Dansk Folkeparti så være med, eller er man så bundet op på at være støtteparti for regeringen, så man ikke vil have vedtaget noget, som man selv siger at man går ind for?
Jeg vil gerne takke for debatten og den overvejende positive modtagelse af forslaget.
Det lyder jo, som om der faktisk kan skabes et stort flertal i hvert fald for at sikre, at merudgiftsydelsen fortsætter, også når man er kommet på folkepension.
Som adskillige ordførere har været inde på, er det meget svært for folk, der er handicappede, at tro på, at de pludselig bliver raske den dag, de fylder 65 år.
Det er der i hvert fald indtil nu ikke nogen kendte eksempler på, og selv om regeringen mener, den kan mange ting, så har jeg heller ikke hørt regeringen udstede løfter om, at man pludselig kan gøre folk raske, når de bliver 65 år.
Så der vil i allerhøjeste grad være behov for, at folk fortsat får handicapkompenserende ydelser, så de har mulighed for at leve et aktivt socialt liv.
Vi hørte også klart fra ministeren, at vi ikke skal have aldersdiskrimination i samfundet.
Det lyder jo fint, og det må vel betyde, at hvis vi kan dokumentere, at det er aldersdiskriminerende, at en handicapkompenserende ydelse stopper, når man bliver pensionist, så må regeringen jo også være indstillet på at afskaffe den.
Ministeren sagde så, at hvis en ydelse, som folk havde fået, før de blev 65 år, blev videreført for de mennesker, efter at de var fyldt 65 år, så ville det være diskrimination i forhold til dem, der fik et handicap, efter at de var blevet 65 år, men jeg går ud fra, at ministeren har den holdning, at hvis man har brug for en handicapkompenserende ydelse og det behov først opstår, efter at man er blevet 65 år, så skal man også have den hjælp.
Nøjagtig ligesom man for nogle år siden gjorde op med, at man dengang ikke udførte større omfattende operationer på mennesker, der havde nået pensionsalderen, mens man i dag laver en konkret personlig vurdering af, om det for den enkelte vil være en hjælp at foretage operationen, og ikke har en aldersgrænse på operationer, så må det samme jo gælde i forhold til handicapkompenserende ydelser: at har man behov for en handicapkompenserende ydelse, så har det ikke noget med ens alder at gøre, så har det noget med ens behov at gøre.
Flere har været inde på problemerne med, at vi har to førtidspensionsordninger kørende, og der er ingen tvivl om, at vi mener, der er stort behov for, at man kommer det roderi til livs.
Vi har adskillige gange foreslået, at alle, der er på den gamle ordning, skal have mulighed for at komme over på den nye ordning, og så skal man selvfølgelig sikre, at det er der ikke nogen der kommer til at lide et tab på grund af.
Det synes jeg ville være vældig fornuftigt hvis man kom i gang med at se på, så vi kan sikre, at vores pensionister får en ydelse, de kan leve af.
Så sagde hr. Bent Bøgsted, at det jo var et spørgsmål om, hvad Dansk Folkeparti kunne få igennem i finansloven, og der må man jo så konstatere, at det er et spørgsmål om politisk prioritering.
Dansk Folkeparti er jo f.eks. sidste gang kommet igennem med, at man gerne ville have børn i fængsel.
På trods af den massive modstand, der indtil da havde været hos regeringspartierne mod at sænke den kriminelle lavalder, så var det så vigtigt for Dansk Folkeparti, at man kom igennem med kravet om, at børn skal i fængsel og have fodlænker på, og det har man åbenbart vurderet var vigtigere at få igennem end spørgsmålet om at sikre de handicappede, at de ikke mister deres handicapkompenserende ydelser, når de fylder 65 år.
Så det er altså et spørgsmål om politisk vilje, et spørgsmål om, hvad man vil.
Og vi håber, at det med det flertal, der har givet sig til kende i dag i forhold til at fortsætte merudgiftsydelsen også efter de 65 år, faktisk bliver muligt også at få det omsat til virkelighed, så de handicappede ikke længere skal opleve, at de mister den ydelse, de har så stort behov for for at kunne leve et ordentligt liv.
Så jeg er vældig glad for debatten i dag og håber, at det så også vil lykkes at omsætte det til virkelighed.